વન ડે અને ટી-૨૦ ફોર્મેટમાં યોર્કરનો મહારથી જસપ્રીત બૂમરાહ અને સ્વિંગનો બાદશાહ ભુવનેશ્વર શાનદાર પ્રદર્શન કરી રહ્યા છે, જ્યારે ટેસ્ટ ફોર્મેટ માટે ઉમેશ યાદવ, મહંમદ શામી અને ઈશાંત શર્મા હાજર છે. ન્યૂઝીલેન્ડ સામે ત્રણ મેચની શ્રેણીના બીજા મુકાબલામાં ભુવી અને બૂમરાહે પાંચ વિકેટ ઝડપીને હરીફ ટીમની કમર તોડી નાખી હતી. આ બંનેએ ૩૦ રનની અંદર જ મહેમાન ટીમના ત્રણ બેટ્સમેનને પેવેલિયન ભેગા કરી દીધા હતા. તા. ૨૯ ઓક્ટોબર ને રવિવારે કાનપુરમાં ત્રીજી વન ડે રમાવાની છે. અહીંની પીચ ભલે બેટ્સમેનોને અનુકૂળ હોય, પરંતુ અહીં બૂમરાહ સાથે મળીને ભુવી કમાલ કરી શકે છે.